Diari Oficial de la Generalitat Valenciana


Sumari del DOGV 9817, del 27-03-2024 (2024/2654)

DECRET 34/2024, de 26 de març, del Consell, d'aprovació de l'oferta d'ocupació pública de 2024 per a l'Administració de la Generalitat.
---------------------------------------------------------------------------------------------------------------------------------------

### Dades del document

Número de DOGV
:   9817

Data del DOGV
:   27-03-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/2654


Data del document
:   26-03-2024

Organisme emissor
:   Conselleria d'Hisenda, Economia i Administració Pública

Tipus de document
:   Decret

Descriptors 

:   * Conselleria d'Hisenda, Economia i Administració Pública

DECRET 34/2024, de 26 de març, del Consell, d'aprovació de l'oferta d'ocupació pública de 2024 per a l'Administració de la Generalitat. [2024/2654]  
Dins del marc legislatiu de l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, l'article 55 de la Llei 4/2021, de 16 d'abril, de la Generalitat, de la Funció Pública Valenciana, ve a establir en relació amb l'Administració de la Generalitat que, anualment, el Consell determinarà les necessitats de personal amb consignació pressupostària que no puguen ser cobertes amb els efectius existents o estiguen cobertes pel personal temporal a què es referixen els articles 18.2.a, i 19.5 mitjançant l'aprovació, en els tres mesos següents a la publicació de la corresponent llei de pressupostos, de l'oferta d'ocupació pública, que serà publicada en el Diari Oficial de la Generalitat Valenciana.  
  
Aquesta previsió ha de matisar-se d'acord amb el que preveuen les lleis de pressupostos, tant de l'Estat com de la Generalitat, que limiten per al present exercici 2024 la incorporació de nou personal amb l'establiment d'una taxa de reposició d'efectius que es fixa en un màxim del 120 % per als sectors funcionals considerats prioritaris i en un 110 % per a la resta de sectors, respectant en tot cas les disponibilitats pressupostàries del capítol I del pressupost de despeses.  
  
Els criteris per al càlcul d'aquesta taxa són els definits en els apartats tres i quatre de l'article 20 de la Llei 31/2022, de 23 de desembre, de Pressupostos Generals de l'Estat per a l'any 2023 (prorrogada en l'exercici 2024 d'acord amb el que estable l'article 134.4 de la Constitució Espanyola i l'article 38 de la Llei 47/2003, de 26 de novembre, General Pressupuestària) i en l'article 36 de la Llei 8/2023, de 27 de desembre, de pressupostos de la Generalitat per a l'exercici 2024, precepte que regula l'oferta d'ocupació pública establint que, tant per al càlcul de la taxa de reposició d'efectius com per a l'aprovació i publicació de l'oferta d'ocupació pública i de les consegüents convocatòries de places que s'efectuen, s'estarà igualment al que s'establix en la normativa bàsica.  
  
Així, aquests normes establixen que no computaran dins del límit màxim de places derivat de la mateixa aquelles que es convoquen per a la seua provisió mitjançant processos de promoció interna ni les corresponents al personal declarat indefinit no fix mitjançant sentència judicial.  
També es preveu que la taxa de reposició d'un o diversos sectors o col·lectius prioritaris es podrà acumular en altres sectors o col·lectius prioritaris. Igualment, la taxa de reposició dels sectors no prioritaris podrà acumular-se en els sectors prioritaris.  
Així mateix, les places no cobertes durant l'execució d'una convocatòria podran convocar-se novament sempre que no hagen transcorregut més de tres anys des de la publicació de l'Oferta d'Ocupació Pública que les haguera autoritzades. La nova convocatòria haurà d'identificar les places que procedixen de convocatòries anteriors i l'oferta a la qual corresponen. Aquesta previsió serà aplicable a les convocatòries de processos selectius derivades d'Ofertes d'exercicis anteriors a 2024, incloses les que ja hagen sigut publicades.  
D'altra banda, el present decret oferta, a més de les places derivades de l'aplicació de la taxa de reposició, un altre nombre de places derivat de la taxa addicional que autoritza l'article 20.2.4 de la de la Llei 31/2022, de 23 de desembre, de Pressupostos Generals de l'Estat per a l'any 2023. Aquest precepte establix que cada Administració podrà autoritzar, amb caràcter extraordinari, una taxa específica que siga necessària per a donar compliment de l'objectiu previst en la Llei 20/2021, de 28 de desembre, de mesures urgents per a la reducció de la temporalitat en l'ocupació pública, que la temporalitat en l'ocupació pública no supere el 8 per cent de les places de naturalesa estructural en cadascun dels seus àmbits, sempre que vinga justificat d'acord amb l'instrument de planificació plurianual amb què haurà de comptar-se.  
  
Aquesta justificació consta en el corresponent instrument de planificació que ha sigut oportunament aprovat i que quantifica les places que integren aquesta taxa específica i extraordinària que el present decret incorpora a l'oferta d'ocupació pública d'aquest exercici.  
En compliment del que es preveu en l'article 135.2 de la Llei 4/2021, de 16 d'abril, de la Generalitat, de la Funció Pública Valenciana, l'oferta inclou una promoció interna ordinària de més del 40 % de les places provinents de la taxa de reposició. Les places derivades de la taxa addicional prevista en citat l'article 20.2.4 de la de la Llei 31/2022, per tal de la consecució de la finalitat que la justifica consistent en la reducció de la temporalitat, seran convocades totes elles pel torn lliure.  
  
El nombre de places convocades pel torn de promoció interna està inclòs en la taxa de reposició, per la qual cosa les places oferides i no cobertes per aquest torn de promoció interna seran acumulables a les convocatòries de torn lliure.  
L'oferta, d'altra banda, complix amb el que es disposa en l'article 64 de la Llei 4/2021, de 16 d'abril, de la Generalitat, de la Funció Pública Valenciana, que establix que en les Ofertes d'Ocupació Pública es reservarà un contingent no inferior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s'establisca per tipus de discapacitat i acrediten el seu grau de discapacitat i la compatibilitat amb l'acompliment de les tasques.  
Així mateix, el decret inclou mesures per a garantir que en els processos selectius siga efectiva la igualtat entre dones i homes de conformitat amb el que es disposa en la Llei orgànica 3/2007, de 22 de març, per a la igualtat efectiva de dones i homes.  
Aquest decret ha sigut negociat amb les organitzacions sindicals presents en la Mesa Sectorial de Funció Pública, en la reunió d'11 de març de 2024, d'acord amb el que s'establix en l'article 188.2 m) de la Llei 4/2021, de 16 d'abril, de la Generalitat, de la Funció Pública Valenciana.  
Per tot això, en execució de les atribucions previstes en l'article 7 de la Llei 4/2021, de 16 d'abril, de la Generalitat, de la Funció Pública Valenciana, i de conformitat amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera d'Hisenda, Economia i Administració Pública, prèvia deliberació del Consell, en la reunió de 26 de març de 2024,  
  
  
DECRETE  
  
Article 1. De l'Oferta d'Ocupació Pública  
De conformitat amb el que es disposa en l'article 55 de la Llei 4/2021, de 16 d'abril, de la Generalitat, de la Funció Pública Valenciana, i en l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic; i l'article 36 de la Llei 8/2023, de 27 de desembre, de pressupostos de la Generalitat per a l'exercici 2024, s'aprova l'oferta d'ocupació pública corresponent a aquesta anualitat, per a l'àmbit de l'administració de la Generalitat i referida exclusivament a llocs de treball la gestió dels quals té atribuïda la Direcció General de Funció Pública de la Conselleria d'Hisenda, Economia i Administració Pública.  
  
  
Article 2. Contingut de l'Oferta  
1. La present oferta contempla 1179 places provinents de dues vies:  
  
a) les places que es computen per la taxa de reposició d'efectius,  
b) les places derivades de la taxa específica i extraordinària que es preveu en l'apartat dos.4 de l'article 20 de la citada llei de pressupostos generals de l'Estat per a 2023.  
2. Las places a què es referix l'apartat a del punt anterior ascendixen a un total de 435, i les corresponents a l'apartat b ascendixen a 744, totes elles s'indiquen en els annexos d'aquest decret, amb especificació del cos o escala, i es corresponen a llocs de treball que estan dotats pressupostàriament i inclosos en les relacions de llocs de treball aprovades.  
  
3. En la present oferta s'inclouen 961 places que corresponen al torn lliure (Annex I) i 218 a promoció interna ordinària (Annex II), donant-se compliment al que es preveu en l'article 135.2 de la Llei 4/2021, de 16 d'abril, de la Generalitat, de la Funció Pública Valenciana, quant a la reserva en la taxa de reposició d'efectius ordinària, per a la promoció interna del personal.  
Segons l'article 20 Tres de la Llei 31/2022, de 23 de desembre, de Pressupostos Generals de l'Estat per a l'any 2023 les places no cobertes durant l'execució d'una convocatòria podran convocar-se novament sempre que no hagen transcorregut més de tres anys des de la publicació de l'Oferta d'Ocupació Pública que les haguera autoritzades. La nova convocatòria haurà d'identificar les places que procedixen de convocatòries anteriors i l'oferta a la qual corresponen. Aquesta previsió serà aplicable a les convocatòries de processos selectius derivades d'Ofertes d'exercicis anteriors a 2023, incloses les que ja hagen sigut publicades.  
  
Per això, a les xifres resultants de la taxa de reposició s'han afegit 35 places més que han quedat desertes en la convocatòria 1/23 corresponents a l'Agrupació Professional Funcionarial A1-01-03 del cos superior d'administració de fons europeus de l'oferta d'ocupació pública de la Generalitat per a 2023.  
4. Les convocatòries preveuran que les places incloses en l'Annex II que resulten desertes després de cadascun dels processos selectius de promoció interna s'acumularan a la corresponent convocatòria de torn lliure, en computar-se dins del límit màxim de places derivat de la taxa de reposició d'efectius, en compliment dels criteris per al càlcul d'aquesta taxa definits en els apartats tres i quatre de l'article 20 de la Llei 31/2022, de 23 de desembre, de Pressupostos Generals de l'Estat per a l'any 2023.  
  
Article 3. Convocatòries  
1. Els processos selectius derivats d'aquesta oferta d'ocupació pública han de ser convocats per la Conselleria d'Hisenda, Economia i Administració Pública en els tres mesos següents a l'aprovació del present Decret, de conformitat amb el que es disposa en l'article 55.3 de la Llei 4/2021, de 16 d'abril, de la Generalitat, de la Funció Pública Valenciana i altres disposicions que siguen d'aplicació.  
2. En compliment de l'article 65.2 de la Llei 4/2021, de 16 d'abril, de la Generalitat, de la Funció Pública Valenciana, en les convocatòries derivades de la present oferta d'ocupació pública el sistema d'oposició tindrà caràcter ordinari i preferent, quedant reservades per a la provisió mitjançant aquest sistema més del 50 % de les places, tal com s'arreplega en els Annexos I i II.  
  
Article 4. Procediment de promoció interna ordinària  
1. Les convocatòries de promoció interna dels cossos, escales o agrupacions professionals funcionarials continguts en l'Annex II s'obriran a personal funcionari de carrera de l'Administració de la Generalitat duent-se a terme mitjançant les següents modalitats:  
a) Promoció interna vertical, per mitjà de l'accés a un cos o escala d'un altre grup o subgrup en els termes previstos en la normativa estatal bàsica.  
b) Promoció interna horitzontal, a través de l'accés a un altre cos o escala d'un grup o subgrup d'igual classificació professional.  
2. Les convocatòries de promoció interna determinaran, si és el cas, de quines proves o de quines matèries quedaran exempts el personal que participe a través de cadascuna d'aquests modalitats de promoció interna, sempre que es tracte de coneixements que es puguen considerar prou acreditats a través de les proves d'ingrés al cos o escala d'origen.  
  
  
Article 5. Reserva per a persones amb diversitat funcional  
1. En compliment del que es disposa en l'article 64 de la Llei 4/2021, de 16 d'abril, de la Generalitat, de la Funció Pública Valenciana es reserva un contingent superior al 10 % de les vacants per a ser cobertes entre persones amb discapacitat o diversitat funcional, considerant com a tals les definides en la legislació bàsica estatal sobre drets de les persones amb discapacitat o diversitat funcional, sempre que superen els processos selectius en la modalitat que s'establisca per tipus de discapacitat i acrediten el seu grau de discapacitat i la compatibilitat amb l'acompliment de les tasques.  
2. La reserva a què es referix l'apartat anterior es desglossa, d'acord amb el que es preveu en el citat precepte, del següent mode:  
a) un mínim del 5 % de les places oferides es reservaran per a ser cobertes per persones que acrediten discapacitat intel·lectual o malaltia mental, reservant un percentatge específic del 3 % per a persones amb discapacitat intel·lectual i un 2 % per a persones amb malaltia mental que acrediten un grau de discapacitat igual o superior al 33 %.  
b) i la resta de les places, és a dir, el 5 % restant, es reservaran per a persones que acrediten qualsevol altre tipus de discapacitat o diversitat funcional.  
  
Article 6. Desenvolupament dels processos selectius per a persones amb diversitat funcional  
1. Les proves selectives destinades a persones amb diversitat funcional i malaltia mental tindran idèntic contingut que les establides per a la resta dels aspirants, sense perjuí de les adaptacions i els ajustos raonables necessaris de temps i mitjans per a la seua realització, per a assegurar que aquests persones participen en condicions d'igualtat, a excepció del que es disposa en l'apartat següent.  
2. Les convocatòries per a l'accés de les persones amb discapacitat intel·lectual a què es referix a l'apartat 2.a de l'article anterior, estaran dirigides especialment a acreditar que els aspirants posseïxen els coneixements imprescindibles que els permeten fer les tasques pròpies del lloc de treball.  
  
Article 7. Mesures per a promoure la igualtat de gènere  
Les convocatòries hauran d'incloure com a criteri de desempat, abans del sorteig o primera lletra del cognom, la resolució en favor de la dona en el cas que aquest sexe estiguera infrarepresentat dins del col·lectiu de persones que formen part del cos o escala objecte de la convocatòria.  
  
  
DISPOSICIÓ ADDICIONAL  
  
Única  
Els cossos objecte de la present oferta així com les places oferides podran ser objecte d'ampliació si, en el marc de la normativa bàsica estatal i mitjançant els corresponents acords amb les organitzacions sindicals, s'aprovaren nous acords per al desenvolupament de les ofertes d'ocupació pública i/o plans d'estabilitat en l'ocupació pública, i en aquest cas s'estarà als criteris i previsions que s'establisquen en aquests.  
  
  
  
DISPOSICIONS FINALS  
  
Primera. Desenvolupament  
Es faculta a la persona titular de la conselleria amb competències en funció pública perquè dicte quantes disposicions requerisca el compliment i execució d'aquest decret.  
  
Segona. Efectes  
Aquest decret tindrà efectes l'endemà de la seua publicació en el Diari Oficial de la Generalitat Valenciana.  
  
València, 26 de març de 2024  
  
El president de la Generalitat,  
CARLOS MAZÓN GUIXOT  
  
La consellera d'Hisenda, Economia i Administració Pública,  
RUTH MERINO PEÑA